google/wiki40b huggingface dataset:
Third Judicial District

Third Judicial District, også referert til som Division #3, er et tidligere statistikkområde og føderalt dommerdistrikt i Alaska. Opprinnelig omfattet distriktet landområder øst for en linje som gikk fra utløpet av elva Colville i nord til fjellet McKinley i sør, og videre sørvestover med deler av Alaskahalvøya.
Området ble opprettet i distriktet Alaska den 6. juni 1900 som en av tre enheter med administrative funksjoner for rettssystemet. Under folketellingene fra 1910 til 1950 hadde distriktet også funksjon som statistikkområde. 
Dommersetet ble først lagt til Eagle, men det ble flyttet til Fairbanks i 1903. I 1909 ble dommersetet igjen flyttet til Valdez, ettersom  et nytt fjerde dommerdistrikt ble opprettet. Etter en over femten år lang uenighet om dommersetets lokalitet, ble det til slutt flyttet til Anchorage i 1939 etter at fasilitetene i Valdez hadde brent ned til grunnen.
Ved etableringen av det fjerde dommerdistriktet, mistet distriktet landområdene i nordøst, og omfattet så landområder sør for Kuskokwimbukta. I 1921 ble det gjort en mindre justering av grenselinjen i vest, som ble trukket sørover til Bristolbukta, og i 1948 ble en del av grenselinjen i nordøst trukket noe sørover. 
Ved opprettelsen av territoriet Alaska i 1912 fikk distriktet en funksjon som overordnet enhet for valgdistrikter,  men etter statsdannelsen i 1959 mistet dommerdistriktene mye av sin administrative betydning, og valgdistriktene ble de nye statistikkområdene. Den 20. februar 1960 ble Alaska omgjort til ett føderalt dommerdistrikt.
Militært patruljeløp

Militært patruljeløp er en vinteridrett for lag, hvor utøverne konkurrerer i langrenn, eventuelt fjellskikjøring, og rifleskyting. Sporten utøves vanligvis mellom landslag, eller mellom lag fra ulike militære enheter. Moderne skiskyting er utviklet fra militært patruljeløp.
Øvelsen omfatter 25 km langrenn (15 km for kvinner) og rifleskyting. Høydeforskjellene i løypa må være fra 500 til 1200 meter (300 til 700 for kvinner). Dagens regler minner i mange henseende om skiskyting. I henhold til eldre regler måtte hvert lag besto av en offiser, en underoffiser og to menige. Offiseren bar pistol i stedet for rifle, og deltok ikke i skyteøvelsen. Underoffiseren og de meninge måtte bære minst 24 kg oppakning. Dagens regler har utelatt oppakning, og riflene ligner på skiskytternes.
Militært patruljeløp inngår i det internasjonale militærsportsrådets mesterskap siden 1929. Det var også på programmet i de to første Vinter-OL. Patrouille des Glaciers er et årlig alpint skirenn i Sveits med bakgrunn i militært patruljeløp.
EJSM/Laplace

Europa Jupiter System Mission – Laplace (EJSM/Laplace) var et foreslått fellesprosjekt mellom NASA og ESA om en ubemannet romferd med planlagt oppskytning i 2020. Formålet var å utforske Jupiters måner, med spesielt fokus på Europa og Ganymedes, og Jupiters magnetosfære. Oppdraget ville omfatte minst to uavhengige elementer, NASAs Jupiter Europa Orbiter (JEO) og ESAs Jupiter Ganymede Orbiter (JGO), som ville utføre koordinerte studier av det jovianske systemet.
I april 2011 uttalte ESA at det virket usannsynlig at et felles amerikansk-europeisk oppdrag ville finne sted i begynnelsen av 2020-årene gitt NASAs budsjett, derfor vil ESA undersøke muligheten for å fortsette med et europeisk-ledet oppdrag. Det ESA-ledete oppdraget kalles JUICE (JUpiter ICy moon Explorer) og vil være basert på JGO-designet.
Jamie Smart

Karriere

Smart vokste opp i et alkoholisert husholdning og begynte å drikke når han var 12. Tidlig i tredveårene sluttet han å drikke men utviklet problemer med stress og depresjon. Han begynte å utforske positiv psykologi og startet firmaet Salad Ltd. i 2003. Han solgte virksomheten i 2012.

CLARITY: Clear Mind, Better Performance, Bigger Results

I 2013 skrev Smart sin første bok, CLARITY: Clear Mind, Better Performance, Bigger Results. Boka diskuterer bruken av implikasjonsbasert læring for å oppnå mental klarhet.  Smart foreslår i den at sinnet har en innebygd evne til å 'gå tilbake til' mental klarhet. I boka skriver han om misforståelsen om at omstendigheter er ansvarlige for følelsene våre. Han påstår mental klarhet kommer fra forståelsen av at følelser alltid, og bare, kommer fra tenking i øyeblikket. 

Little Book of Clarity: A Quick Guide to Focus and Declutter Your Mind

I 2015 gav Smart ut en oppfølger til CLARITY med tips til hvordan oppnå mental klarhet og få ting gjort.
Fiordland

Fiordland er et geografisk landskap som ligger sør og sørvest på Sørøya i New Zealand. Landskapet utgjør den vestlige tredjedelen av regionen Southland. Størsteparten av Fiordland er dominert av de bratte sidene til den snødekte fjellkjeden Søralpene, dype innsjøer og de overflomma dalene vestover. Navnet Fiordland er en stavelsesvariant av det skandinaviske ordet for bratte daler som er overflomma av havet, fjord.

Beskrivelse

Fiordland har mange fjorder (ofte feilaktig kalt sund). Milford Sound er trolig den best kjente fjorden, men Doubtful Sound er lengre og har flere og lengre fjordarmer. Den er imidlertid mindre tilgjengelig. I Fiordland ligger også fossene Browne Falls og Sutherland Falls, som er blant de høyeste fossefallene i verden, og de tre dypeste innsjøene på New Zealand, Lake Hauroko, Lake Manapouri og Lake Te Anau.
Fiordland har et svært fuktig klima, med ei årlig nedbørmengde på 6 300 mm.

Historie

Fiordland har aldri hatt permanent bosetning av betydning. Selv maoriene dro bare midlertidig hit på jakt og fiske, eller for å hente den verdfulle gjennomskinnelige grønne steinen takiwai (også kjent som New Zealand jade - en form for serpentin) fra Anita Bay og munningen til Milford Sound.
Området ble administrert som Fiord County fra 1876 til det ble slått sammen med Wallace County i 1981. Siden 1989 har det vært en del av Southland District i regionen Southland.
Eivind Johansen

Heksejakt på kjent politimann

Eivind Johansen skal i noen år ha drevet heksejakt på den kjente politimannen Eirik Jensen. Johansen skal ha sverget høylytt på å drepe Jensen uten at sistnevnte har visst hva som var årsaken til konflikten. Jensen har beskrevet Johansen som klin kokos, enormt stor, full av anabole steroider og sentralstimulerende stoffer, og at han har bevist at han hadde voldelige kapasiteter. Ifølge Jensen skal Johansen ha brukt vinkelsliper på kneskåler og ha skutt en person i testiklene. I Sverige hadde Johansen en sak på seg der han hadde brukt batteridrevet drill og boret seg gjennom begge knærne på en person som skyldte penger. Konflikten mellom Jensen og Johansen ble løst etter at Jensen konfronterte ham med truslene da han kom over Johansen under et spaningsoppdrag på Frogner i Oslo.

Fengselsopphold

I 1996 ble Eivind Johansen dømt til fire og et halvt års fengsel for å ha skutt en tidligere bekjent fire ganger i bena.

Brå død

En uoverensstemmelse som følge av en langvarig krangel om penger var utgangspunktet for at Eivind Johansen oppsøkte lokalene til MC-klubben Untouchables på Alnabru i Oslo 12. desember 2000. Etter først å ha utøvet vold nede i motorsykkelverkstedet i første etasje i bygget, skal Johansen ha stormet opp en trapp for å ta tre menn som hadde bevæpnet seg i påvente av ham. Johansen ble truffet av skudd i bryst og hode, falt ned trappen og ble liggende død på avsatsen inn til annen etasje i klubblokalene. Liket ble senere pakket inn og fraktet i en uregistrert kassevogn til Roa stasjon, hvor politiet fant den drepte to dager senere. De tre mennene hevdet at drapet skjedde i nødverge og erkjente ikke straffskyld, men ble i Oslo tingrett dømt for forsettlig drap og medvirkning til drap. Sven Rune Merhof ble dømt til seks års fengsel for å ha skutt og drept Johansen, mens de to andre ble dømt til fire og to års fengsel for medvirkning.
Høsten før drapet skal Johansen ha begynt å gå bevæpnet med skytevåpen på fester og i andre sosiale sammenhenger etter at hans nære torpedo-kollega Jan Kvalen ble skutt og såret. Det skal ha vært en slags krigstilstand mellom gjengen til Kvalen og en rivaliserende torpedogjeng kjent som Svenskeligaen. Senest november 2000 var Johansen bevæpnet på et nachspiel i et velstående nabolag der festen ble avsluttet med skuddløsning. Etter at Kvalen mer eller mindre frivillig trakk seg ut av torpedomiljøet som følge av konflikten med Svenskeligaen, etterlot han tronen til Eivind Johansen. Drapet på Johansen noen måneder senere markerte et vendepunkt i torpedomiljøet. Nye personer tok over dominansen.
Blant gjestene under begravelsen var Hells Angels-topper og representanter for Tveita-gjengen.
Levekår i utviklingsland (forskningsprogram)

Bakgrunn

Universitetet i Oslo opprettet i 2009 sju "tverrfakultære forskningsområder" som alle forsker inne definerte temaer eller områder. Målsettingen er at forskningssamarbeid på tvers, høy faglig kvalitet og aktivitet skal bidra med nye perspektiver til den globale kunnskapsutviklingen. Alle fakultetene, museene og de to institusjonelle sentrene ved Universitetet i Oslo er involvert i minst ett av områdene. 
"LEVE – Levekår i utviklingsland: helse, miljø og fattigdom" er en av disse sju forskningssatsingene.
Funksjonstiden for forskningsområdene var i utgangspunktet satt til to år (2009–2011). Deretter var det planlagt en evaluering før en mulig forlengelse i tre år. Evalueringen er utsatt til våren 2012 og forskningsområdenes arbeid skal også fortsette ut 2012, før en eventuell forlengelse av aktiviteten.
Skålahalvøya

Skålahalvøya er en halvøy som ligger sørøst for Molde i Møre og Romsdal. Størstedelen av halvøya ligger i Molde kommune, mens en mindre del ligger i nabokommunen Nesset. På Skålahalvøya ligger Molde kommunes høyeste fjell Skåla (1128 moh), som også er opphavet til navnet på halvøya. Tettstedene Hovdenakken (340 innbyggere) og Nesjestranda (470 innbyggere) ligger her, og halvøya har siden 1991 hatt fergefri forbindelse til Molde via Bolsøybrua og den undersjøiske Fannefjordtunnelen på Skålavegen (riksveg 64). Skålahalvøya har også forbindelse til Åndalsnes over fergestrekningen Sølsnes – Åfarnes på riksveg 64.
Octuroplata

Utseende

Middelsstore (ca. 5-6 millimeter), avlange, matte, gulbrune til svarte bladbiller, kan ha gule eller røde tegninger. Oversiden er tett og nokså kraftig punktert. Antennene består av 8 ledd og er middels lange, ganske kraftige, det ytterste leddet skarpt tilspisset. Hodet er litt bredere enn langt. Pronotum er rundet, fint punktert.  Dekkvingene er nesten jevnbrede og har 8 punktstriper, tre opphøyde lengderibber, tvert avbrutt i spissen.

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Artene lever på planter i flere ulike familier.

Utbredelse

Slekten er utbredt fra Fransk Guyana i nord til Argentina i sør.
Arkaim

Arkaim er et arkeologisk funnsted sør på steppene i Ural, i Tsjeljabinsk oblast, nær grensen til Kasakhstan. Funnene på stedet er stort sett datert til 1700 f.Kr. og stedet var en bosetning for Sintashta-Petrovka kulturen. Bosetningen er imidlertid mye bedre bevart enn den tilsvarende i Sintasjta.
Eucalyptus (programvare)

Eucalyptus er en fri og åpen programvare for å bygge Amazon Web Services (AWS)-kompatible private og hybride miljøer i nettskyen. Programvaren blir solgt av Eucalyptus Systems. Eucalyptus er et akronym for Elastic Utility Computing Architecture for Linking Your Programs To Useful Systems. Eucalyptus gjør det mulig å beregne, lagre og sende over nettverk ressurser som kan bli dynamisk skalert opp eller ned som arbeidsoppgaver for en applikasjon. I mars 2012 inngikk Eucalyptus Systems en formell avtale med AWS om å inngå kompatibilitet.. I september 2014 ble Eucalyptus oppkjøpt av Hewlett-Packard.
Første versjon ble lansert 29. mai 2008. Siste versjon er 4.1.1 som ble lansert 11. mai 2015.
Stefan, greve av Blois

Stefan II Henrik (fransk: Étienne Henri; født ca. 1045, død 19. mai 1102), greve av Blois og greve av Chartres, var sønnen til Teobald, greve av Blois, og Garsinde du Maine. Han giftet seg med Adela av Normandie, datter av William Erobreren rundt 1080 i Chartres.
Grev Stefan var en av lederne i det første korstoget. Han skrev ofte entusiastiske brev til Adela om korstoget etter hvert som det skred frem. Han dro hjem i 1098 under den langdryge beleiringen av Antiokia uten å oppfylle sitt pilegrimsløfte om å nå frem til Jerusalem. Han ble presset av Adela til å delta i et nytt korstog og sluttet seg til det mindre korstoget i 1101 sammen med andre som også hadde dratt hjem for tidlig. Stefan ble i 1102 drept i slaget ved Ramla i en alder av 57 år.
Leonard Woolley

Bakgrunn og unge år

Charles Leonard Woolley var prestesønn og bror til Geoffrey Harold Woolley og George Cathcart Woolley. Han fikk sin utdannelse ved St John's School i Leatherhead og New College i Oxford. Han ble interessert i utgravninger i ung alder.

Karriere

I 1905 ble Woolley assistent ved Ashmolean Museum i Oxford. Etter forslag fra Arthur Evans fikk han ansvar for utgravningene av romerske funn i Corbridge for Francis Haverfield og begynte arbeidet der i 1906. T. E. Lawrence samarbeidet med Woolley ved utgravningene av hettittenes by Karkemisj i årene 1912-14. 
Hans arbeide i Ur (som ansvarlig for et samarbeid mellom British Museum og University of Pennsylvania) begynte i 1922, og han gjorde viktige oppdagelser under utgravningene av kongegravene der, blant annet den såkalte kobberoksen og et par Ram in a Thicket-figurer, hvorav en er havnet i British Museum og den andre i University of Pennsylvania Museum of Archaeology and Anthropology. Agatha Christies roman Murder in Mesopotamia var inspirert av oppdagelsen av disse kongegravene. Christie giftet seg senere med Woolleys unge assistent Max Mallowan.
Ur hadde gravsteder for det som kan ha vært sumeriske kongelige. Woolley oppdaget gravkamre med stiore materielle verdier. Her var store malerier som vitnet om den gamle sumeriske kulturs storhetstid, og smykker og kar og annet av gull og sølv. Den mest ekstravagante graven var «dronning» Pu-Abis grav, som ikke var blitt rørt av noen plyndrere. Inne i gravkammeret ble mange gjenstander i utmerket bevart tilstand funnet, blant annet et sylindrisk segl med hennes navn på sumerisk. Hennes legeme ble funnet sammen med to ledsagersker, som antagelig var blitt forgiftet for å kunne fortsette å tjene henne etter døden. Woolley klarte å rekonstruere Pu-Abis begravelsesseremoni fra gjenstander funnet i gravkammeret.
I 1936, etter oppdagelsene i Ur, forsøkte Woolley å finne forbindelser mellom de gamle egeiske og mesopotamiske sivilisasjoner. Dette førte ham til den syriske byen Al Mina. Fra 1937 til 39 arbeidet han på Tell Atchana. 
Woolley var en av de første til å foreslå at den såkalte syndfloden, beskrevet i Første Mosebok, var en lokal oversvømmelse som han han hadde kommet frem til ved å finne et oversvømmelsesstratum i området rundt Ur: «...400 miles long and 100 miles wide; but for the occupants of the valley that was the whole world».
Hans  arkeologiske virke ble avbrutt av annen verdenskrig. Han ble etterhvert del av Monuments, Fine Arts and Archives Section av de allierte styrkene. Etter krigen vendte han tilbake til Tell Atchana, der han arbeidet fra 1946 til 1949.
Åse Hedstrøm

Karriere

I tillegg til diplomeksamen i komposisjon fra Norges musikkhøgskole med professor Finn Mortensen som lærer, har Hedstrøm studert elektroakustisk musikk og komposisjon ved Institutt for sonologi i Utrecht. Hun mottok i 1987 statens arbeidsstipend for kunstnere . Hun hadde to år tidligere mottatt Norsk Komponistforenings pris Årets verk for kammermusikkverket Right After (1985) mens strykekvartetten Sorti ble belønnet med samme pris i 1989. Som forgrunnsfigur innen norsk samtidsmusikkliv hadde hun også mottatt et titalls ulike stipendier.
I Hedstrøms verkliste står orkesterverkene Anima (1983), Nenia (1986) og Cantos (1993) sentralt. Anima ble nominert til Nordisk råds musikkpris i 1986  og Nenia fremført av en rekke radiostasjoner rundt om i verden, etter å ha blitt anbefalt av UNESCOs Rostrum for komponister i Paris i 1988 . Hun har mottatt bestillinger fra blant annet ULTIMA Oslo Contemporary Music Festival, Trondheim Symfoniorkester, NRK, Henie Onstad Kunstsenter, Forsvarets Musikkorps Vestlandet, Music Factory, Harpans kraft, Stockholm New Music, Musik-Biennale Berlin, BBC, Mirkk Art Forum og Ensemble Recherche. Hennes verk har vært fremført i de fleste europeiske land, USA og Japan.
Parallelt med sin skapende virksomhet har Hedstrøm vært organisator og koordinator i norsk musikkliv. Så tidlig som i 1976 ble hun president i landsforeningen Ny Musikk. Fra 1983 til 1987 var hun musikk-koordinator ved Henie Onstad Kunstsenter på Høvikodden hvor hun tok initiativ til en rekke samtidsmusikkonserter og festivaler. I årene 1994 til 1998 var Hedstrøm direktør og kunstnerisk leder for ULTIMA Oslo Contemporary Music Festival og i 1999 til 2002 sjef for Stockholms Konserthus og Kungliga Filharmoniska Orkestern. Hun har innehatt en rekke styre- og rådsverv, blant annet som styreleder i MIC Norsk Musikkinformasjon, styreleder i TONO fra 2009 til 2011 og fra 2012 til 2016 styreleder i Norsk Komponistforening.
Hedstrøm er medlem av Kungliga Musikaliska Akademien.
Akademia

Akademia er et samlebegrep for fellesskap av studenter og lærde innenfor høyere utdanning og forskning. Det er internasjonalt anerkjent institusjon av profesjonelle vitenskapsfolk og studenter, vanligvis sentrert ved høyere læresteder som høyskoler og universiteter hvor det drives høyere undervisning og forskning.
Ordet akademi ble etablert på slutten av 1500-tallet under renessansen, avledet fra franske Académie, tatt fra latinske Academia, som opprinnelig kom fra greske Akademeia, «Akademos' lund», en legendarisk skikkelse fra Athen under trojakrigen. Det hellige stedet som var dedikert til Atene, den greske visdomsgudinnen, hadde tidligere vært en olivenlund. Akademos' navn betyr muligens «av stille område», og dets område, en hellig lund, lå seks stadia fra Athen, hvor filosofen Platon underviste sine studenter, Platons akademi. Ordets brede betydning, «enhver skole eller lærested», kom i bruk på 1600-tallet.
Ordet akademia har også fått en bibetydning, og kan beskrive den kulturelle samlingen av kunnskap, dens utvikling og overføring gjennom generasjoner. En akademiker er en person som arbeider med forskning eller undervisning ved universitet, høyskole eller lignende institusjoner. Han eller hun har nesten alltid en høyere etterutdanning (eksempelvis en doktorgrad). Akademiske administratorer slik som universitetspresidenter går vanligvis ikke inn i beskrivelsen av akademikere, selv om mange administratorer har høy utdannelse og driver med akademisk forskning og skrivning mens de samtidig også følger sine administrative plikter.
I dagligtale kan akademiker også sees brukt om personer som har hel eller delutdannelse fra «akademeia», det vil si universitet, kanskje mest om personer med humaniora-bakgrunn. Det nye utdanningsbildet gir at dette blir mindre vanlig, siden titulaturer fra universitet også går igjen i høyskolesystemet.
Dmytro Tsjyhrynskyj

Sjaktar Donetsk

Tsjyhrynskyj startet sin profesjonelle karriere i Sjakhtar Donetsk. I begynnelsen av 2009 ble flere storklubber i Europa interessert i ham, etter storspill både for Sjakhtar og det ukrainske landslaget.

FC Barcelona

FC Barcelona var en av klubbene som var svært interessert. Barca-manager Josep Guardiola var blant dem, men Sjakhtar var ikke interessert i å selge. 26. august 2009 ble imidlertid presset for sterkt, da Tsjyhrynskyj selv uttalte at han ville skifte klubb. Overgangen ble offentliggjort 27. august, og en overgangssum på om lag 25 millioner euro ble en realitet. Tsjyhrynskyj skrev under på en femårskontrakt med den spanske storklubben.
Ukraineren debuterte den 12. september 2009 i en kamp mot Getafe, hvor han spilte samtlige 90 minutter. Etter å ha spilt tolv kamper for den katalanske klubben, ble han solgt tilbake til Sjakhtar Donetsk i begynnelsen av juni 2010.
Dvergfalk

Utseende

Dvergfalken er den minste av Europas falkearter. Den er 25 til 30 cm lang og har et vingespenn på 50 til 60 cm. Det er stor forskjell mellom kjønnene. Hannen har gråblå overside og rustbrun underside med kraftige lengdestriper. Hunnens overside er mørkebrun og undersiden er helt lysegulbrun med kraftige mørkebrune lengdestriper. 
Ungfuglene ligner moren inntil neste vår, da fellingen av de den gamle fjærdrakten tar til og den voksne fjærdrakt begynner, og de gråblå fjærene bryter frem på oversiden hos de unge hannene. 
Hunnene veier i gjennomsnitt 210 gram og er dermed noe større og kraftigere enn hannene, som i gjennomsnitt veier 50 gram mindre.

Utbredelse

Arten har en nordlig utbredelse som nesten er sirkumpolar. Dvergfalken hekker fra Island og De britiske øyer i vest, østover gjennom Skandinavia og Baltikum og gjennom Asia til Nord-Amerika. På Grønland og tilstøtende deler av Canada mangler den. Størstedelen av dvergfalkene i verda er trekkfugler.
Den norske hekkebestanden kan være på om lag 2000 – 6000 par. Dvergfalken er utbredt over det meste av Norge, fra kyst til snaufjell. I de store sammenhengende barskogene og i jordbruksbygdene i lavland på Østlandet og Sørlandet hekker arten stort sett ikke. På Vestlandet hekker arten fåtallig. Beste hekkeområda finner fuglen i frodige område i bjørkebeltet nær vatn og vassdrag. Snauhgst har gitt arten bedre kår i lavlandet. Fuglene vil helst ha åpne steder som heier, myr, sætervoller, strandenger og elveløp.

Føde

Dvergfalken jakter mest på åpne områder, hvor taktikken er overraskelsesangrep med stor fart. De fleste byttedyr blir tatt på eller like ved bakken. Det er spesielt dvergfalkens syn som gjør den til en god jeger. Antall synsceller i øyets netthinne er ca. 1 000 000 per mm². Til sammenligning har mennesket kun ca. 100 000 per mm². Jakten går hardest utover stær, spurv, piplerke og steinskvett, men også vadefugler som heilo og bekkasin står på menyen. Det er utrolig at dvergfalken kan ta en så stor fugl som heiloen som veier omtrent det samme som dvergfalken selv. Den tar også av og til gnagere og insekter.

Hekking

Dvergfalken velger seg et territorium av en viss størrelse avhengig av fødetilgangen i området. På Island kan dvergfalken ha et territorium på ca. 35 km². Dvergfalken vil helst hekke oppe i utilgjengelige bratte fjellsider, men den bygger ikke redet sitt selv. Hvis den finner et gammelt kråke- eller ravnerede på et passende sted tar dvergfalken gjerne over dette. Men den kan også legge eggene sine direkte på en bar klippehylle uten noe form for rede. Eggleggingen begynner som regel i mai måned, og de legger ofte 4 egg, selv om 3 til 6 egg også er observert. Eggene er ca. 40 mm lange og rødbrune med tettsittende mørkere prikker. Rugetiden er ca. 4 uker, og ungene er flygeklare etter knappe 4 uker. 
Når ungene er klekket er det hannen som jakter, og avleverer byttet til hunnen på et bestemt sted nær redet. Hunnen deler byttet i passende stykker før hun gir det til ungene.
Periplacis glaucoma

Utseende

En middelsstor (vingespenn ca. 35 millimeter), blåglinsende sommerfugl (i alle fall hannene). Vingenes overside er hovedsakelig blå med litt diffuse, mørke flekker. Hunnens underside er hovedsakelig brun, men med et blått felt i fremre del av bakvingen. Undersiden er brungul med små, brune flekker.

Utbredelse

Arten er kjent fra Costa Rica, Panama, Colombia og det nordlige Brasil (Amazonas).